Billed-Bladet

Billed-Bladet (stiliseret BILLED-BLADET) er "Danmarks royale ugeblad", der er udkommet siden 5. april 1938. 

BILLED-BLADET beskæftiger sig hovedsageligt med nyheder om og historier relateret til kongehuset, men indeholder også masser af artikler om danske og udenlandske kendte og kongelige – samt et stort TV-blad. Med sit oplag på 172.052 eksemplarer ugentligt er det Danmarks største billedugeblad.

Oprindelig blev Billed-Bladet lanceret og drevet af Det Berlingske Officin som det danske modstykke til det amerikanske LIFE med sort-hvidt illustrationsmateriale (og ikke så meget sladder) trykt i dybtryk på Husumtryk A/S, der var ejet af Det Berlingske Officin.

Ugebladets journalister bliver i stor udstrækning benyttet som kongelige eksperter af andre medier. Bladet er også kendt som "Danmarks Royale Ugeblad".

Billed-Bladet ejes af Aller-koncernen, som også ejer bl.a. Se og Hør. Bladet har Annemette Krakau som chefredaktør, og udkommer hver torsdag.

Historie 
Da Det Berlingske Officin udgav Billed-Bladet i 1938 var det et politisk magasin med hovedvægt på konflikter og krig, med amerikanske Life Magazine som forbillede. Læser-målgruppen var primært den konservative middelklasse i København og Århus. Men allerede ved udbruddet af Den Anden Verdenkrig begyndte bladet at tabe politisk troværdighed, da det ikke klart tog stilling blandt krigens parter. Det medførte at bladet efter krigen ændrede sin profil og layout.

Billed-materialet kom til at fylde mere i Billed-Bladet, mens teksten blot kort supplerede fotografierne. I en tid før fjernsynet, kunne læserne se de nyheder, man hørte om i radioen, og genkende markante personligheder. Men med udbredelse af Tv i 1960'erne, kom bladets profil igen under pres, da det ny fjernsynmedie bragte billederne hurtige end en trykt presse formåede, og endda som levende billeder (live). Men fremkomsten af Tv-mediet bød imidlertid på nye muligheder, hvor Billed-Bladet nu kunne gå bag om de fra fjernsynet kendte personer, og nærmest lukke læserne med indenfor i deres hverdag. Fotomaterialet blev reduceret til at supplere teksten, der blev til længere reportager. Det var den periode Billed-Bladet opnåede sin største succes, med flere end 1 million læsere om ugen i 1970'erne.

Den pæne middelklasse fik imidlertid andre vaner i takt med den økonomiske vækst, og ville hellere læse om boliger, mad og fritid. Billed-Bladet blev mere et medie for den især mindre uddannede del af befolkningen. I løbet af 1980'erne begyndte ugebladenes oplag at dale, blandt andet på grund af flere nye blade kom til i konkurrencen om læserne, og samtidigt ændredes rollefordelingen mellem fjernsynet og ugebladene, da Tv også begyndte at gøre flere af de samme ting, som Billed-Bladet var gode til, nemlig blandt andet at vise kendte bag facaden. I 1989 blev Billed-Bladet solgt til sin største konkurrent, Se & Hør, der ejes af Aller-koncernen. Bladet kom nu til at handle endnu mere om gossip, mere dansk stof, og blev endnu mere kendispræget. I 1995 kom profilen "Danmarks Royale Ugeblad" med på forsiden.

Chefredaktører 
 1938-42 Ejnar Black
1942-? Henry Hellssen
 1987-2006 Anders Thisted
 2006- Annemette Krakau

Billed-Bladets TV-guld

Kilder 

 http://www.cfje.dk/cfje/Lovbasen.nsf/ID/LB03175373

Eksterne henvisninger 
 Billed-Bladets hjemmeside
 75 års danmarkshistorie i billeder, b.dk, 04.04.13

Etableret i 1938
Tidsskrifter fra Danmark
Aller Media